NEUVOSTON ASETUS (ETY) N:o 192/82,
annettu 26 päivänä tammikuuta 1982,
sokerialan yhteisestä markkinajärjestelystä annetun asetuksen (ETY) N:o 1785/81 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(),
sekä katsoo, että
asetuksen (ETY) N:o 1785/81() 27 artiklassa annetaan sokerintuotantoyrityksille mahdollisuus siirtää tietyn markkinointivuoden aikana tuotettu sokeri seuraavan markkinointivuoden tuotannon lukuun; mainitussa artiklassa säädetään siirretyn sokerin 12 kuukauden pituisesta pakollisesta varastointiajasta, joka alkaa kyseisenä markkinointivuonna 1 päivänä helmikuuta, ja vastavuoroisesti mainitun ajan varastointikustannusten korvaamisesta; ainoastaan Ranskan Guadeloupen ja Martiniquen departementteihin sijoittautuneilla yrityksillä on erityinen varastointiaika, joka vastaa niiden omaa sokerintuotantoaikaa,
nämä varastointiajan alkamiselle vahvistetut päivämäärät eivät enää vastaa sokerintuotannon kehityksen vaatimuksia yhteisön eri alueilla; näiden eri alueiden tuottajien eriarvoisen kohtelun välttämiseksi sen mukaan, aloittavatko he tuotantonsa aikaisemmin vai myöhemmin, ja tämän vuoksi tämän mahdollisuuden käytön sallimiseksi ensimmäisille tuottajille heti, kun heidän tuotantonsa ylittää A-kiintiön, mutta periaatteita kuitenkaan muuttamatta, pakollisen varastoinnin alkamispäiviä ei ole enää syytä vahvistaa 27 artiklassa, vaan jättää ne määritettäviksi asiaa koskevissa yksityiskohtaisissa säännöissä soveltamisesta, ja
ottaen huomioon markkinointivuoden 1981/1982 tuotannon ja yritysten tarpeen siirtoihin olisi jo nyt säädettävä markkinointivuoden 1982/1983 siirtoja koskevista toimenpiteistä, joilla sallitaan kaikille yhteisön sokerintuotantoyrityksille tätä asiaa koskevien päätösten tekeminen taannehtivasti,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 1785/81 27 artikla seuraavasti:
1. Korvataan 2 kohdan ensimmäinen ja toinen alakohta seuraavasti:
"2. Edellä 1 kohdassa tarkoitetun päätöksen tekevien yritysten:
- on ilmoitettava siirrettävän tuotetun sokerin määrä tai määrät kyseiselle jäsenvaltiolle ennen 1 päivää helmikuuta,
- ja niiden on sitouduttava varastoimaan siirrettävä määrä tai määrät 12 peräkkäisen kuukauden ajan erikseen määritettävästä alkamispäivästä. Tämän ajan varastointikustannukset korvataan, myös siirretyn C-sokerin osalta, 8 artiklaa noudattaen.
Ranskan Guadeloupen ja Martiniquen departementteihin sijoittautuneisiin yrityksiin sovelletaan 1 päivää toukokuuta ensimmäisen alakohdan ensimmäisessä luetelmakohdassa mainitun päivämäärän `1 päivää helmikuuta` sijasta."2. Lisätään 4 kohta seuraavasti:
"4. Yritysten tekemää sokerin siirtämistä markkinointivuodesta 1981/1982 markkinointivuoteen 1982/1983 koskevaa 1 kohdassa tarkoitettua päätöstä pidetään niiden pyynnöstä taannehtivana siitä päivämäärästä, kun kyseinen jäsenvaltio on todennut sen sokerimäärän tuotannon, jota mainittu päätös koskee.
Tässä tapauksessa 2 kohdan ensimmäisen alakohdan toisessa luetelmakohdassa tarkoitettu varastointiaika alkaa ensimmäisessä alakohdassa tarkoitettuna toteamispäivänä."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä tammikuuta 1982.